EFF-leier rand glo vroulike familielede aan oor erfporsieEFF (Foto: Facebook) Die Suid-Afrikaanse burgerlike organisasie Sanco het Donderdag geëis dat ŉ senior EFF-leier in hegtenis geneem word nadat hy glo van sy vroulike familielede aangerand het oor ŉ erfenisgeskil. Dié leier, wie se naam nog nie bekend gemaak is nie, word daarvan beskuldig dat hy handgemeen geraak het met vroulike familielede ná ŉ geskil oor wie ŉ huis in Seshego in Polokwane, wat aan sy grootouers behoort, gaan erf. Sanco eis ook die opskorting van die senior leier se pligte. Jabu Mahlangu, Sanco se nasionale woordvoerder, het gesê die EFF moet bewys dat hy nie net “lippediens” verkondig nie, en die senior leier afdank om te bewys dat daar nié plek vir oortreders van geslagsgebaseerde geweld in die samelewing is nie. Mahlangu sê geweld teen vroue het meer gewelddadige vorme aangeneem in die laaste paar jare omdat tradisionele patriargale strukture, wat vroue onder meer vir eeue lank verbied het om eiendom te besit, “met die strukture van die kapitalistiese patriargie” oorkruis het. “Ons moet saam staan teen die geweld van onregverdige, onvolhoubare ekonomiese stelsels en toenemende geweld teen vroue omdat tradisionele patriargale stelsels [soos byvoorbeeld dat die samelewing deur mans gedomineer word] saamgesmelt het met die strukture van kapitalistiese patriargie [waar patriargale stelsels met kapitalisme saamsmelt] wat geweld teen vroue verhoog,” het hy gesê. Dit is in dié stadium nog nie seker of voorval by die polisie aangemeld is nie.